BBC Hausa - News - Ayaba za ta zama abinci ga miliyoyin mutane-Bincike
Ayaba za ta zama abinci ga miliyoyin mutane-Bincike
An sabunta: 31 ga Oktoba, 2012 - An wallafa a 07:29 GMT
Wadansu masu bincike dake yi wa Majalisar Dinki Duniya aiki sun ce ayaba za ta kasance daya daga cikin muhimman kayan abinci ga miliyoyin mutane, sakamakon matsalar dumamar yanayi.
Rahoton wani bincike da kwamitin Majalisar Dinkin Duniya kan samar da abinci ya dauki nauyin gudanarwa ya yi hasashen cewa kayayyakin abinci kamar masara, da shinkafa, da alkama, za su ragu a kasashe masu tasowa da dama.
A kasashe masu sanyi kuma, dankali zai ragu saboda dumamar yanayin.
Rahoton ya kuma yi hasashen cewa, a wasu kasashen, ayaba za ta kasance zabi mafi sauki ga mutane da dama.
Sauran kayan abinci kuma da za su maye gurbin wadanda aka fi amfani da su su ne rogo a madadin alkama a kasashen dake kudancin Asiya, sannan jan wake ya maye gurbin waken soya a kasashen Afirka.
An tilasatwa Fira Ministan Libya sauka daga mukamin sa
7 Oktoba, 2012